पाएं अपने शहर की ताज़ा ख़बरें और फ्री ई-पेपरडाउनलोड करें
होशियारपुर. शनिवार बाद दोपहर फगवाड़ा रोड पर स्थित सतनाम अस्पताल में ऑपरेशन थियेटर में 15 वर्षीय मनजीत सिंह की मौत के बाद थाना मॉडल टाउन पुलिस ने डॉक्टर दंपती डॉ. कमलजीत कौर (ईएनटी) और डॉ. सुखनंदन सिंह (ऑर्थो) को धारा 304 ए (लापरवाही) के तहत गिरफ्तार कर लिया है।
टांडा से होशियारपुर नाक की बढ़ी हड्डी का ऑपरेशन करवाने आए मनजीत की मौत होने पर हंगामा हो गया था। उसकी मां गुरमीत कौर और बुआ कमलजीत कौर ने आरोप लगाया था कि मनमीत की मौत ओवरडोज के कारण हुई। गुस्साए परिजनों ने डॉक्टर को पीट भी दिया था। डाक्टर के ससुर और अस्पताल के एमडी त्रिलोचन सिंह ने कहा था कि लड़के की मौत हार्ट अटैक से हुई है।
हालांकि स्वास्थ्य विभाग ने पोस्टमार्टम रिपोर्ट के संबंध में कुछ भी बताने से इनकार किया है लेकिन सूत्रों के मुताबिक मनजीत की मौत का कारण ज्यादा एनेस्थीसिया से नहीं बल्कि ऑपरेशन के दौरान हुई लापरवाही के कारण हुई है। परिजनों ने भी कहा था कि मनजीत के शव को जब ऑपरेशन थियेटर से बाहर निकाला गया तो उसकी नाक से खून का रिसाव चल रहा था।
वहीं पोस्टमार्टम के दौरान भी मनजीत के श्वास नली में खून का पाया जाना साफ तौर पर बता रहा है कि ऑपरेशन के दौरान लापरवाही हुई है। पोस्टमार्टम डॉ. सतपाल गोजरा, डॉ. स्वाति और डॉ. हरिंदर सिंह गर्ग पर आधारित मेडिकल बोर्ड ने किया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn